لاک ڈاؤن: لاطینی امریکہ میں خواتین پر گھریلو تشدد کے واقعات میں اضافہ
ارجنٹائن، میکسیکو، برازیل، چلی اور دیگر ممالک میں خواتین پر تشدد میں اضافہ ہوا ہے ہے۔ انتظامیہ کی طرف سے گھریلو تشدد کے خلاف اقدامات تو کیے جا رہے ہیں لیکن ان اقدامات کے مثبت نتائج برآمد نہیں ہو رہے۔
ویب ڈیسک — فرانسیسی خبر رساں ادارے 'اے ایف پی' کے مطابق ارجنٹائن کی حکومت نے کرونا وائرس کا پھیلاؤ روکنے کے لیے 20 مارچ کو ملک گیر لاک ڈاؤن کیا تھا۔ لاک ڈاؤن کے ابتدائی 20 روز کے دوران 18 خواتین اپنے شوہر یا سابق شوہر کے ہاتھوں قتل ہوئی ہیں۔ ارجنٹائن میں خواتین کی مدد کے لیے قائم ہیلپ لائن پر آنے والی کالز میں بھی 40 فی صد اضافہ ہو گیا ہے۔ ارجنٹائن میں تشدد کے خلاف کام کرنے والی ایک غیر سرکاری تنظیم 'مومالا' کی عہدے دار وکٹوریہ اگوائر کہتی ہیں کہ لاک ڈاؤن کی پابندیوں نے ہزاروں خواتین کو جہنم میں دھکیل دیا ہے۔ وہ ایسے حملہ آوروں کے ساتھ رہنے پر مجبور ہیں جن سے وہ کرونا وائرس سے بھی زیادہ خوف کھاتی ہیں۔ ایک اور غیر سرکاری تنظیم کے عہدے دار ادا ریکو نے کہا کہ خواتین کے ساتھ ہر روز بد زبانی کی جاتی ہے۔ انہیں ان کے گھروں میں ہی زیادتی اور تشدد کا نشانہ بنایا جاتا ہے۔ یہ سب ان کے شوہر یا سابق شوہر کرتے ہیں۔ انہوں نے کہا کہ عام دنوں میں ہم ان خواتین کی شکایت درج کرانے میں مدد کرتے ہیں۔ لیکن اب ہماری کوشش ہے کہ جتنی جلد ہو سکے ان خواتین کو گھروں سے نکالا جائے۔ ایسی ہی صورتِ حال میکسیکو، برازیل، چلی اور دیگر ممالک میں بھی ہے۔ جہاں انتظامیہ کی طرف سے گھریلو تشدد کے خلاف اقدامات تو کیے جا رہے ہیں۔ لیکن ان اقدامات کے مثبت نتائج برآمد نہیں ہو رہے۔ میکسیکو میں خواتین کے قومی ادارے کی سربراہ نادین گازمان نے کہا ہے کہ 24 مارچ سے ملک میں لاک ڈاؤن شروع ہوا ہے۔ تب سے خواتین کی طرف سے آنے والی ایمرجنسی کالز میں اضافہ ہو گیا ہے۔ مکسیکو میں تشدد کے واقعات پر تحقیق کرنے والی ماریہ سلگویرو نے کہا ہے کہ جب سے لاک ڈاؤن شروع ہوا ہے، ملک میں تقریباً 200 خواتین قتل ہوئی ہیں۔ چلی میں کرونا وائرس کے باعث مخصوص علاقوں میں ہی لاک ڈاؤن کیا گیا ہے اور رات کے اوقات میں کرفیو نافذ کیا جاتا ہے۔ لیکن اس کے باوجود دارالحکومت سان تیاگو کے ایک علاقے میں گھریلو تشدد کی شکایات میں 500 فی صد اضافہ ہوا ہے۔ چلی کے محکمۂ صحت کے ایک افسر پاؤلا ڈیزا کے مطابق گھریلو تشدد کے واقعات میں اضافے کی وجہ الکوحل کا زیادہ استعمال، دماغی مسائل، پریشانی اور ڈپریشن ہے۔ اقوامِ متحدہ کے اکنامک کمیشن برائے لاطینی امریکہ اور کیریبین کے جمع کردہ اعداد و شمار کے مطابق لاطینی امریکہ میں گزشتہ سال 3800 خواتین کو قتل کیا گیا۔ یہ تعداد سال 2018 کے مقابلے میں آٹھ فی صد زیادہ تھی۔ اقوامِ متحدہ کے جنرل سیکریٹری انتونیو گوتریس کہتے ہیں کہ بدقسمتی سے متعدد خواتین اور لڑکیاں اپنے گھروں میں ہی تشدد کا نشانہ بن رہی ہیں۔ حالانکہ انہیں وہاں سب سے زیادہ محفوظ ہونا چاہیے۔ انتونیو گوتریس نے گھریلو تشدد روکنے کی اپیل کرتے ہوئے کہا کہ لاک ڈاؤن کے دوران 'سیز فائر' کیا جائے۔